钦定古今图书集成/明伦汇编/宫闱典/第024卷
## 钦定古今图书集成/明伦汇编/宫闱典/第024卷

| 钦定古今图书集成 明伦汇编 第二十四卷 |

| |

钦定古今图书集成明伦汇编宫闱典

第二十四卷目录

皇太后部纪事

皇太后部杂录

宫闱典第二十四卷

《春秋后语》：秦急攻赵，求救于齐。齐王曰：“必以长安君
为质，兵乃出。”长安君者，太后之少子也。太后爱之，不
肯遣大臣强谏，太后怒，谓左右曰：“敢复言长安君为
质者，老妇必肆其面。”

《汉书辕固传》：“固，齐人，孝景时为博士。窦太后好《老子》
书，召问固。固曰：‘此家人言耳’。太后怒曰：‘安得司空城
旦书乎’？迺使固入圈击彘。上知固无罪，迺假固利兵
下。固刺彘，正中其心，应手而倒。太后默然，亡以复罪。”
《张禹传》：“邓太后以殇帝初育，欲令重臣居禁内，乃诏
禹舍宫中，给帷帐床褥，大官朝夕进食，五日一归府。”
每朝见，特赞与三公绝席。永初元年，更拜太尉。四年，
新野君病，皇太后车驾幸其第。禹与司徒夏勤、司空
张敏俱上表言：“新野君不安，车驾连日宿止，臣等诚
窃惶惧。臣闻王者动设先置，止则交戟，清道而后行，
清室而后御，离宫不宿，所以重宿卫也。陛下体烝烝
之至孝，亲省方药，恩情发中，久处单外，百官露立，议
者所不安。宜且还宫，上为宗庙社稷，下为万国子民。”
比三上固争，乃还宫。

《后汉书周举传》：“延熹四年，举辟司徒李郃府。时宦竖
孙程等既立顺帝，诛灭诸阎，议郎陈禅以为阎太后
与帝无母子恩，宜徙别馆，绝朝见。群臣议者咸以为
宜。举谓郃曰：昔郑武姜谋杀庄公，誓之黄泉；秦始皇
怨母失行，久而隔绝。后感颍考叔茅焦之言，循复子
道，书传美之。今诸阎新诛，太后幽在离宫，若悲愁生
疾，一旦不虞，主上将何以令于天下？如从禅议，后世
归咎明公。宜密表朝廷，令奉太后，率励群臣，朝觐如
旧，以厌天心，以答人望。”郃即上疏陈之。明年正月，帝
乃朝于东宫，太后由此以安。

《周章传》：“初，和帝崩，邓太后以皇子胜有痼疾，不可奉
承宗庙，贪殇帝孩抱，养为己子，故立之，以胜为平原
王。及殇帝崩，群臣以胜疾非痼，意成归之。太后以前
既不立，恐后为怨，乃立和帝兄清河孝王子祐，是为
安帝。章以众心不附，遂密谋闭宫门，诛车骑将军邓
骘兄弟，及郑众、蔡伦劫尚书，废太后于南宫，封帝为”
《远国王》，而立平原王。事觉，胜策免，章自杀。

《王莽传》：未央宫置酒，内者令为傅太后张幄，坐于太
皇太后坐傍。莽按行责内者令曰：“定陶太后藩妾，何
以得与至尊并？彻去更设坐。”傅太后闻之，大怒，不肯
会，重怨恚莽。

《独断》汉追号为后者三：“章帝宋贵人曰敬隐后”，葬北
陵，安帝祖母也；“清河孝德皇后，安帝母也；章帝梁贵
人曰恭怀后”，葬西陵，和帝母也；“安帝张贵人曰恭敏
后”，葬北陵，顺帝母也。

《三国志注》《魏书》曰：后以国用不足，减损御食，诸金银
器物皆去之。东阿王植，太后少子，最爱之。后植犯法，
为有司所奏。文帝令太后弟子奉车都尉兰持公卿
议，白太后。太后曰：“不意此儿所作如是！汝还语帝，不
可以我故坏国法。”及自见，帝不以为言。

文帝梦磨钱，欲使文灭而更愈明，以问周宣，宣答曰：
“此陛下家事”，虽意欲尔，而太后不听，则太后用意不
得如此《书》所言也。

太后每随军征行，见高年白首辄住车呼问，赐与绢
帛对之涕泣曰：“恨父母不及我时也。”太后每见外亲，
不假以颜色常言：“居处当务节俭，不当望赏赐，念自
佚也。外舍常怪吾遇之太薄，吾自有常度故也。吾事
武帝四五十年，行俭日久，不能自变为奢有犯科禁
者，吾且能加罪一等耳，莫望钱米恩贷也。”帝为太后
弟秉起第第成太后幸第请诸家外亲设下厨无异
膳太后左右菜食粟饭无鱼肉其俭如此。

《晋书五行志》：“惠帝元康三年闰二月，殿前六钟皆出
涕，五刻止。前年贾后杀杨太后于金墉城，而贾后为
恶不止，故钟出涕，犹伤之也。”

明帝太和三年，有开周世冢，得殉葬女子，数日而有
气，数月而能言。郭太后爱养之。

成帝咸和元年五月，大水。是时嗣主幼冲，母后称制，
庾亮以元舅决事禁中，阴胜阳故也。

永和元年六月癸亥，地震。是时，嗣主幼冲，母后称制，
政在臣下，所以连年地震。

永和十一年“四月壬申朔，霜。十二月戊午，雷。己未，雪。
是时帝幼，母后称制，政在大臣，阴盛故也《太平御览》：“后魏冯太后与高祖幸灵泉池，燕群臣及
蕃国使臣、诸方渠帅，各令为其方舞。高祖率群臣上
寿，太后欣然自歌，高祖亦和歌，遂命群臣各言其志，
于是和歌者凡九十人。”

《魏书宣武灵皇后传》：“太后性聪悟，多才艺。姑既为尼，
幼相依托，略得佛经大义，亲览万机，手笔断决。幸西
林园法流堂，命侍臣射，不能者罚之。又自射针孔，中
之，大悦，赐左右布帛有差。”

又太后敕造“申讼车”时御焉。出自云龙大司马门，从
宫西北，入自千秋门，以纳冤讼。

又亲策孝秀州郡计吏于朝堂。太后与肃宗幸华林
园，宴群臣于都亭、曲水，令王公已下各赋七言诗。太
后诗曰：“化光造物含气贞。”帝诗曰：“恭己无为赖慈英。”
王公已下，赐帛有差。

太后父薨，百寮表请公除，太后不许。寻幸永宁寺，亲
建刹于九级之基，僧尼士女赴者数万人。

又《改葬文昭高后》，太后不欲令肃宗主事，乃自为丧
主，出至终宁陵，亲奠遣事，还哭于太极殿。至于讫事，
皆自主焉。

复幸嵩高山，夫人、九嫔、公主已下从者数百人，昇于
顶中。废诸淫祀，而胡天神不在其列。复幸左藏，王公
嫔主以下从者百馀人，皆令任力负布绢，即以赐之，
多者过二百匹，少者百馀匹。惟长乐公主手持绢二
十匹而出，示不异众而无劳也，世称其廉。仪同陈留
公李崇、章武王融，并以所负过多，颠仆于地，崇乃伤
腰，融至损脚。时人为之语曰：“陈留章武，伤腰折股，贪
人败类，秽我明主。”寻幸阙口温泉，登鸡头山，自射象
牙，簪一发中之，敕示文武。

《宣政杂录》：“唐武后《昇平述志碑》，后自撰，睿宗书，极壮
伟，在嵩山下。”

《小名录》：广陵王义直字车士，为扬州刺史。太后谓帝
曰：“道邻汝布衣时兄弟，宜用为扬州。”上曰：“寄奴为道
邻，岂有所惜？但扬州根本，所寄事务至多，非道邻所
了。”太后曰：“道邻年出五十，不如汝十岁儿也。”上曰：“车
士虽为刺史，事无大小，皆由寄奴。道邻年长，不亲其
事，则于听不足。”太后默然。

后赵录勒母王氏。初，勒被鬻于平原，与母王氏相失，
晋大将军刘琨得之。及勒贵后，琨遣使送之于勒。刘
聪僭位，拜勒为上党公，进封王氏为上党国太夫人。
未几病死，潜窆山谷，莫详其所。勒后备九命之礼，虚
葬于襄国。追谥元昭皇太后。

石勒后刘氏，侍中刘闰中妹复部人也。勒纳之，美色，
有德宠。张裨反于襄城，后拔剑斩之，勒赖后而济。后
性敏慧，多干略，理国之务，佐勒建功业，有“吕氏辅汉”
之风。然严整婉容，性不妒忌，尢过之也。初封上党国
夫人。建平元年，立为皇后。勒死，弘即位，尊为皇太后。
虎专权擅政，徙居崇训宫。刘氏忧之，与彭城王堪谋
征兵讨虎。谋泄，虎废而杀之。

郑氏，名樱桃，晋冗从仆射郑世达家妓也，在《中猥》妓
中虎数叹其貌于太妃，太妃给之，甚见宠惑。生太子
邃及东海王宣、彭城王遵。虎为魏王，称郑氏为魏王
后。及即天王位，立为“天王皇后。”太子邃既以谗暴伏
诛，郑氏遂废为东海太妃。性甚谗妒。先是，虎拔中山，
聘征北将军郭荣之妹为妻，至相敬待。无儿，郑氏谗
而杀之，更纳清河崔氏女。郑氏生男，崔求养，郑不许。
一月，猝病死。郑又谗崔谓妾多养外子。虎时踞床坐
于庭中，大怒，索弓箭。崔闻欲杀之。徒跣至前诉曰：“公
勿枉杀妾，乞听妾言。”虎不听，但言：“促还座，无预卿事。”
崔便走去，未至，虎于后射之，崔中腰而死。其后虎死，
石氏大乱。遵乃废世自立，尊郑氏为皇太后。寻为《冉
闵》所杀。

《前燕录》：皝后段氏，鲜卑人，本单于段国之女也。初进
为夫人。晋咸康初，皝即王位，册拜为王后。及儁称尊，
追谥曰文明皇后，配飨于太祖。后垂僭立，尊生母兰
氏为文昭皇后，欲迁段氏于别室，而以兰氏配飨。诏
百官议之，皆以为当然。博士刘详、董谧议，以为“尧母
为帝喾妃，位次第三，不以贵陵姜嫄，明圣王之道，以”
至公为先，文昭后宜立别庙。垂怒，逼之详。谧曰：“上所
欲为，无问于臣。臣按《经》奉礼，不敢有二。”垂乃不复问
诸儒，卒迁段后，而以兰氏配飨太祖。

儁后，可足浑氏，尚书令、豫章公翼之从姊也。儁元玺
二年，立为皇后。𬀩嗣位，尊为皇太后，颇预朝政，性尢
猜忌。垂为吴王，威名素著，太后甚忌之。其妃段氏，自
以贵姓，不尊事太后。太后衔憾，诬以巫蛊，拷掠致死。
及垂枋头之捷，威名益著，太后愈不平之，遂与太傅
评密谋诛垂。垂惧，奔秦。俄而太后卒，追谥曰景昭皇
后，配飨于烈祖。及垂即伪位，以可足浑氏谋倾社稷，
不宜从祀，乃尊昭仪段氏为“景德皇后”，配飨烈祖，而
追废可足浑后。

《前秦录》：健后强氏，略阳人，左光禄大夫强平之姊也。
健僭号天皇，立为天皇后。及健寝疾，强后欲立少子晋王柳，健以谶文有三羊五眼，遂立生为太子。生既
嗣位，尊为皇太后。生荒耽淫虐，刑杀不道，其舅强平
切谏忤旨。生怒，诬以妖言，欲杀之。广平王黄眉等侍
䜩禁中，叩头请曰：“平，太后之弟也。陛下纵欲杀平，独
不念太后乎？”生弗听，乃凿其顶而杀之。太后遂以忧
愤卒，谥曰明德皇后。

太后苟氏，略阳氐人，坚所生母也。以坚永兴元年，尊
为皇太后。坚杀生，以位让其兄清河王法，法不受。群
臣复固请于坚，太后泣谓群臣曰：“社稷事重，小儿自
知不能。他日有悔，失在诸公。”群臣固请，坚既即位，署
法为丞相、东海公。太后以法长且贤，素得众心，疑忌
特甚。后游宣明台，见法之第门车马辐辏，惧终为变，
遂与李威谋，赐法死。阳平公融，太后少子也，甚爱之，
出镇冀州。比发，三至灞上，其夕又窃如融所，内外莫
知。是夜，坚寝于前殿，太史令魏延上言：“天市南门屏
内后妃星失明，左右阍寺不见，后妃移动之象。”坚推
问之，惊曰：“天道与人，何其不远！”遂重星官。后有司奏：
“人有盗其母之钱而逃者，请投之四”裔。太后闻而怒
曰：“三千之罪，莫大于不孝，当弃之市朝，何投之方外？
方外岂有无父母之乡乎！”于是轘而杀之。建元十一
年，以疾卒，追谥曰明德皇后。

《后燕录》：宝后段氏，辽西鲜卑人，前将军段玑之姑也。
初进为昭仪，生子策，字道符，于诸子中最少，宝甚宠
爱之，封濮阳公。年十二，美姿貌，而蠢弱不慧。时宝冢
嗣未定，欲立太子，而垂意属于清河公会，宝意不在
会，犹豫未决。庶长子长乐公盛潜知之，称策堪为储
贰，宝遂立策为太子，立段氏为皇后。后盛嗣位，尊段
氏为皇太后。长乐二年冬十一月丁未卒，谥曰“惠德
皇后”，追谥策曰“献哀太子。”

献庄太妃丁氏，盛伯献庄太子全之妃，七兵尚书丁
信之姑也。盛即尊位，尊为献庄皇后，寻进为皇太后。
及盛死，群臣共白“丁氏以国家多难，宜立长君。”而熙
素得幸于丁氏，遂命立熙后。熙宠幸苻贵人丁氏，怨
恚诅咒，与丁信密谋废熙，迎立章武公渊。熙闻之大
怒，逼丁氏令自杀，葬以后礼，谥曰献幽皇后。

《后秦录》：太后蛇氏，略阳氐蛇元之从姑也。姚苌白雀
三年立为皇后。苌死，兴嗣伪位，尊为皇太后。皇初四
年，蛇氏寝疾，未几而薨。兴哀毁过礼，不亲庶政。群臣
请依汉、魏故事，既葬即吉。尚书郎李嵩上琉曰：“三王
异制，五帝殊礼。孝治天下，先王之高事也。宜遵圣性，
以光孝道。既葬之后，应素服临朝，率先天下，仁孝之”
举也。左仆射尹纬驳曰：“帝王丧制，汉、魏为准。嵩矫常
越礼，愆于轨度，请付有司，以专擅论。既葬即吉，乞依
前议。”兴曰：“嵩忠臣孝子，有何罪乎？尹仆射弃先王之
令典，而欲遵汉、魏之权制，岂所望于朝贤哉！其一如
嵩议。”

《前凉录》：“严氏，张重华之嫡母也。少有志操，率下严厉，
慷慨有丈夫之节。重华嗣立，尊为太王太后，居于永
训宫。及天锡僭位，仍尊为太王太后。天锡淫昏骄恣，
不恤民务，又不朝于永训宫。从事张虑舆榇切谏，且
求大觐，天锡不纳。太后寻以忧卒。”

马氏，张重华所生母也。美姿容。初为骏昭仪，重华嗣
位后，尊为王太后，居于永寿宫。会重华卒，遗命册拜
世子灵耀为嗣。其庶兄长宁侯祚，先与马氏蒸淫，乃
密说马氏，以“灵耀幼冲，须立长君。”马氏从之。祚遂僭
立，淫虐不道，族人河州刺史瓘起兵诛讨。领军赵长
等惧罪，乃入阁呼马氏出谦光殿，立元靓为主而杀
之，遂尊为“太王。”太后晋兴元年卒。

《蜀录》：“李特妻罗氏，略阳人，仆射罗演之妹也，生荡与
雄。时荡等屯北营，罗尚遣牙门左汜黄訚来攻营中，
氐符成隗伯叛应之，罗氏擐甲拒战，伯手刃伤其面，
罗氏奋击不辍，气烈益壮，荡还得免。雄称成都王，尊
为王太后。及即帝位，尊为皇太后，以雄玉衡元年卒。
雄信巫觋之言，多有忌讳，至欲不葬，司空赵肃切谏”，
雄乃从之。又欲申三年之礼，群臣多谏，弗纳。太傅骧
谓司空上官惇曰：“今方难未靖，吾欲固请不听。主上
终谅暗，君以为何如？”惇曰：“三年之丧，自天子达于庶
人，故孔子曰：‘何必高宗’！古之人皆然。但汉、魏以来，天
下多难，宗庙至重，不可久旷，故释衰绖至哀而已。”骧
曰：“任回方至，此人决于行事。且上常难违其言，待其
至，当与俱请。”及至，同回入见。骧免冠流涕，固请公除。
雄号泣不许。回跪而进曰：“今王业初建，凡百草创，一
日无主，天下惶惶。昔武王素甲观兵，晋襄墨绖从戎，
岂所愿哉？为天下屈己故也。愿陛下割情从权，永隆
天保。”遂强扶雄起，释服亲政。雄涕泣从之。

李雄妻任氏，天水人，仆射任颜之姊也，以建兴元年
立为王后。任氏无子，有妾子十五人，长子越，次子霸，
第四子期，皆为任氏所养，诸子保、约等。期既僭立，尊
为皇太后，拜兄越相国大将军，弟保镇西大将军，约
等皆有拜授。其后尽为寿所杀，任氏亦以忧愤死。
寿妻阎氏，略阳人，阎彧之族女也，一云天水人，以汉兴元年立为皇后。阎氏无子，寿纳李凤女，生势及广。
阎氏子之势后嗣位，尊为皇太后，署广为“大将军，封
汉王。”

《后凉录》：“吕光妻石氏，略阳氐人也。初，光之征西域，留
石氏于仇池。麟嘉元年，光僭称凉王于姑臧，石氏与
子绍及弟德世来自仇池，光乃迎于城东，遂册立为
王后纂后篡位，尊为王太后。”

《北凉录》：沮渠蒙逊母车氏，不知何许人，以蒙逊元始
元年立为王太后，既而寝疾，蒙逊昇南景门，散钱以
赐百姓。因下书曰：“孤庶凭祖庙之灵，乾坤之祐，济否
剥之运会，拯遗黎之荼蓼，上望扫清氛秽，下冀保宁
家福。而太后不豫，涉岁弥增。将刑戮有滥，众有怨乎？
赋役繁重，时不堪乎？群望不洁，神所谴乎？内省诸身，
未知罪之攸在。可大赦殊死已下。”俄而车氏卒，蒙逊
哀毁过礼。

《杜阳杂编》：宣宗在藩邸，忽一日不豫，神光满身，南面
独语，如对百寮。郑太后惶恐，虑左右有以此事告者，
遂奏文宗云：“上心疾。”

《十国春秋》：吴太妃史氏，家世齐鲁，或云雁门史建瑭
族姑也。唐僖宗时，太祖杨行密纳之，生烈祖渥、高祖
隆演，已而封武昌郡君，烈祖嗣王位，尊为太夫人。及
纪祥之变，严可求假太夫人，教令诸将，宜无负杨氏，
高祖遂得立。未几，徐温暴张颢弑君罪，诣西宫白其
事，太夫人恐惧，泣曰：“吾儿幼冲，祸乱如此，愿保百口
归庐州，公之惠也。”温曰：“颢弑逆，不可不诛，太夫人宜
自安。”武义元年，尊为太妃。无何，薨。

太后王氏，睿帝溥其所出也。武义二年六月，睿帝即
王位，尊为太妃。未几，称帝，尊为皇太后。乾元二年八
月，殂。

南唐元敬皇后宋氏，小名福金。父韫，江夏人。后幼流
离乱兵中，归昇州刺史王戎。烈祖李昇娶戎女，后为
媵得幸，生元宗景顺。妃早死，义祖命烈祖礼为继室，
封广平郡君，进晋国君。天祚二年，烈祖为齐王，封王
妃，俄受禅，立为后。昇元末，烈祖晏驾，中书侍郎孙晟
惧魏岑、冯延已、延鲁以东宫旧僚用事，欲称遗诏，奉
后临朝听政，后不许，曰：“此武后故事，吾岂为之。”元宗
即位，尊为皇太后。每元宗来朝，惟劳其良苦而已，无
一言及于治理，曰：“妇人预外事，非国之福也。”保大三
年十月殂。祔，葬永陵，谥元敬。

光穆皇后锺氏。父泰章，事吴，为义祖裨将，以计杀张
颢有功，义祖命以泰章次女配元宗，景即后也。义祖
初见，叹曰：“非此儿不敌此女。”始封县君，累加国夫人。
昇元中，封齐王妃。元宗即位，立为皇后。后主煜嗣立
为太后，以父名改称圣尊后。后寝疾，后主朝夕侍侧，
衣不解带，药必亲尝乃进。乾德三年十月殂，是日，雨
沙于金陵。后主毁瘠骨立，杖而后起，哀动左右。祔葬
顺陵，谥“光穆。”

《五代史》：“前蜀王建卒，衍立。建正室周氏，号昭圣皇后。
后建数日而卒，衍因尊其母徐氏为皇太后，后妹淑
妃为皇太妃。太后、太妃以教令卖官，自刺史以下，每
一官阙，必数人并争而入钱多者得之通都大邑，起
邸店以夺民利。”

《十国春秋》：前蜀顺圣皇太后徐氏，唐眉州刺史徐耕
女也。耕二女皆国色，长女即太后。太后事高祖，建为
贤妃，与妹淑妃皆以色进，专房用事。太子元膺死，高
祖以雅王宗辂类已，信王宗杰才敏，拟择一人立之。
而贤妃欲立其子郑王衍，使宦官唐文扆讽宰相张
格复赞成之，后主遂得立。及嗣皇帝位，尊贤妃为顺
圣皇太后，淑妃为翊圣皇太妃。太后、太妃各出教令
卖官，自“刺令”以下，每一官阙，必数人并争而入，钱多
者得之。又日挟后主游戏贵臣之家，或周览近郡名
胜，如丈人观、金华宫、三学山诸地，饮酒赋诗，所费不
赀。常游青城山，宫人衣服皆画云霞飘然，望之若仙。
后主自作《甘州曲》以述其状，卒用是败唐师，入汉州，
后主驰驿召唐臣李严，引太后见之，且以为托，已而
归唐。唐庄宗遣向延嗣族诛王氏于秦川驿，太后临
刑呼曰：“吾儿以一国迎降，反以为戮，信义俱弃，吾知
尔，祸不旋踵矣。”

翊圣皇太妃徐氏，耕次女也。高祖时进位淑妃，宫中
称为“花蕊夫人”，亦曰“小徐妃。”光天元年夏六月，尊为
皇太妃。咸康元年，随后主降唐。明年，李继曮部送入
洛，行至天回驿，太妃与太后赋诗，凄惋不可听闻。已
而秦川之祸，与太后同毕命焉。

《幸蜀记》：天回驿，太后、太妃各赋诗。太后诗曰：“周游灵
境散幽情，千里江山暂得行，所恨风光看未足，却驱
金翠入龟城。”太妃诗曰：“翠驿江亭近玉京，梦魂犹是
在青城，比来出看江山景，却被江山看出行。”

衍至青城，住旬日，设醮祈福，太妃、太后谒建铸像及
丈人观、元都观、金华宫、景山，各有唱和诗刻于石。次
至彭州汤平化、汉州三学山，晚看圣灯，亦各赋诗曰：
“四至水中分岛屿，数重花外见楼台《十国春秋》：闽太后黄氏，泉州人，故威武节度推官滔
之族女，父讷裕，官工部侍郎，太祖王审知聘为侧室，
惠宗𬭸其所出也。唐明宗封鲁国夫人，惠宗贡白金
五十铤以谢龙启。初尊为皇太后，二年十一月癸丑，
惠宗谒黄氏家庙，田铺缇锦，木被彩缯，因名里曰锦
里，驿曰锦田，居曰锦第，溪曰锦溪墓，院曰锦溪院。是
役也，惠宗命镌书于灵秀山，曰：“凡登山有道，徐行则
不困，措足平稳之地则不跌。”又太后族子克家言地
“滨海，遇秋日辄如城郭之冬。”惠宗因命沿海屋瓦悉
得黏土，其加厚太后家如此。薛文杰之死，太后与有
力焉。通文元年，尊为太皇太后。

后蜀太后李氏，太原人，故唐庄宗嫔御也。庄宗以赐
高祖孟知祥。一日，梦大星坠于怀，告于琼华长公主。
长公主即高祖皇后也，谓太后曰：“婢有福相，当生贵
子。”遂常令知府舍。未几，生后主。昶为人明辨知大体，
初封夫人，明德元年，进封贵妃。后主践阼，尊为皇太
后。太后累从征伐，备历艰难，由是性尚慈俭，居恒戒
后主以固福寿为务。后主初年，颇遵行之。广政末，典
兵者多非其人，太后谓后主曰：“吾昔见庄宗跨河与
梁战，及先帝在并州捍契丹人蜀定两川，诸将非有
大功，无得主兵，故士卒畏服。今王昭远出自厮养，伊
审征、韩保贞、赵崇韬皆膏粱乳臭子，素不习兵，徒以
旧恩置于人上，平时谁敢言者？仓卒遇疆场有事，安
能御大敌乎？以吾观之，惟高彦俦太原旧人，秉心忠
实，多所经练，终不负汝，自馀无足任者。”后主不能从。
及归宋，太祖盛加优礼，赐御衣一袭，金器三百两，银
器一千两，绢一千段，绵被毡褥等物称是，诏书呼为
“国母。”以禁轝肩至宫庭，命宫嫔扶掖，亲酌酒劳之曰：
“母善自爱，无戚戚思蜀，他日当送母归。”太后曰：“妾家
本太原，倘得还故乡，不胜大愿。”是时北汉尚在，太祖
大喜曰：“俟平刘钧，当如母愿。”后主之殁也，太后不哭，
以酒酹地，祝曰：“汝不能死社稷，苟生以取羞。吾所以
忍死者，以汝在也。吾今何用生为！”因不食而死。宋太
祖闻而伤之，赙赠加等，令鸿胪卿范禹偁护丧事，同
后主葬于洛阳。太后在成都时，常梦宫中《卫圣龙神》
乞出居宫外，太后命引像置圆觉寺，人皆谓非吉兆，
至国亡乃验。

《辽史耶律屋质传》：会同间，屋质为惕隐。太宗崩，诸大
臣立世宗。太后闻之，怒甚，遣皇子李胡以兵逆击，军
次潢河横渡，隔岸相拒。时屋质从太后，世宗以屋质
善筹，欲行间，乃设事奉书，以试太后。太后得书，以示
屋质。屋质读竟，言曰：“太后佐太祖定天下，故臣愿竭
死力。若太后见疑，臣虽欲尽忠，得乎？为今之计，莫若
以言和解，必有成否，即宜速战，以决胜负。然人心一
摇，国祸不浅，惟太后裁察。”太后曰：“我若疑卿，安肯以
书示汝？”屋质对曰：“李、胡、永康王皆太祖子孙神器，非
移他族，何不可之有？太后宜思长策，与永康王和议。”
太后曰：“谁可遣者？”对曰：“太后不疑臣，臣请往。万一永
康王见听，庙社之福。”太后乃遣屋质授书于帝，帝遣
宣徽使耶律海思复书，辞多不逊。屋质谏曰：“书意如
此，国家之忧未艾也。能释怨以安社稷，则臣以为莫
若和好。”帝曰：“彼众乌合，安能敌我？”屋质曰：“即不敌，奈
骨肉何！况未知孰胜，借曰幸胜诸臣之族，执于李胡
者无噍类矣。以此计之，惟和为善。”左右闻者失色，帝
良久问曰：“若何而和？”屋质对曰：“与太后相见，各纾忿
恚，和之不难。不然决战非晚。”帝然之，遂遣《海思》诣太
后约和，往返数日，议乃定。始相见，怨言交让，殊无和
意。太后谓《屋质》曰：“汝当为我画之。”《屋质》进曰：“太后与
大王若能释怨，臣乃敢进说。”太后曰：“汝第言之。”屋质
借谒者筹执之，谓太后曰：“昔人皇王在，何故立嗣圣？”
太后曰：“立嗣圣者，太祖遗旨。”又曰：“大王何故擅立，不
禀尊亲？”帝曰：“人皇王当立而不立，所以去之。”屋质正
色曰：“人皇王舍父母之国而奔唐，子道当如是耶？大
王见太后，不少逊谢，惟怨是寻。太后牵于偏爱，托先
帝遗命，妄授神器如此，何敢望和？当速交战！”掷筹而
退。太后泣曰：“向太祖遭诸弟乱，天下荼毒，疮痍未复，
庸可再乎？”乃索筹一。帝曰：“父不为而子为，又谁咎也？”
亦取筹而执。左右感激大恸。太后复谓屋质曰：“议既
定，神器竟谁归？”屋质曰：“太后若授永康王，顺天合人，
复何疑？”李胡厉声曰：“我在兀欲安得立？”屋质曰：“《礼》有
世嫡，不传诸弟。昔嗣圣之立，尚以为非，况公暴戾残
忍，人多怨讟，万口一辞，愿立永康王，不可夺也。”太后
顾李胡曰：“汝亦闻此言乎？汝实自为之。”乃许立永康
帝谓屋质曰：“汝与朕属尤近，何反助太后？”屋质对曰：
“臣以社稷至重，不可轻付，故如是耳。”上喜其忠。
《涑水记闻》：太祖之自陈桥还也，太夫人杜氏、夫人王
氏方设斋于定力院，闻变，王夫人惧。杜太夫人曰：“吾
儿平生奇异，人皆言当极贵，何忧也。”言笑自若。太祖
即位。是月，契丹与汉兵皆退。

《笔录》：“乾兴初，先帝遗制，皇太后权及军国重事，其听
断仪式，久而未定。宰相丁谓欲每议大政则皇太后坐后殿朝执政，朔望则皇帝坐前殿朝群臣。其馀庶
务，独令入内押班雷允恭禁中附奏，传命于中书、机
密院平决之，众皆以为不可。时上下隔绝，中外惴恐。
俄而擅移山陵皇堂，事觉，丁遂罢去，始采用东汉故”
事，“上在左，母后在右，同殿垂帘坐，中书、密院而下以
次奏事如仪。”自是群情乃安。迄明道末，自是不改其
制。

《老学庵笔记》：“慈圣曹太后工飞白，盖习观昭陵落笔
也。先人旧藏一‘美’字，径二尺许，笔势飞动，用慈寿宫
宝，今不知何在矣。”

《渑水燕谈录》：真宗晏驾，二府受遗制辅立仁宗及皇
太后，权听断军国事。宰相丁谓欲去“权”字，王沂公时
参大政，独报之曰：“皇帝冲年，太后临朝，斯非国家常
典。称权犹足示后，况言犹在耳，何可改也。”谓深感其
言，“权”字遂不敢去。

《宋史范仲淹传》：“仲淹为秘阁校理。天圣七年，章献太
后将以冬至受朝，天子率百官上寿。仲淹极言之，且
曰：‘奉亲于内，自有家人礼，顾与百官同列，南面而朝
之，不可为后世法’。且上疏请太后还政，不报。太后崩，
召为右司谏。言事者多暴太后时事，仲淹曰：‘太后受
遗先帝，调护陛下者十馀年，宜掩其小故，以全后德’。”
帝为诏中外，毋辄论太后时事。

《鲁宗道传》：宗道拜右谏议大夫参知政事。章献太后
临朝，问宗道曰：唐武后何如主对曰：“唐之罪人也，几
危社稷。”后默然。时有请立刘氏七庙者，太后问辅臣，
众不敢对。宗道不可曰：若立刘氏七庙，如嗣君何？帝
太后将同幸慈孝寺，欲以大安辇先帝行，宗道日：夫
死从子，妇人之道也。太后遽命辇后乘舆。

《薛奎传》：奎迁尚书礼部侍郎，太后谒太庙，欲被服天
子衮冕，奎曰：“必御此，若何为？”拜力陈其不可，终不见
听。及太后崩，帝见左右泣曰：“太后疾不能言，犹数引
其衣，若有所属，何也？”奎曰：其在衮冕也服之，岂可见
先帝于地下。帝悟，卒以后服敛。

《李迪传》：“初，上将立章献后，迪屡上疏谏，以章献起于
寒微，不可母天下。章献深衔之。仁宗即位，太后预政，
以迪朋党傅会，贬衡州团练副使。寻起秘书监，复兵
部侍郎，知河南府。来朝京师。时太后垂帘，语迪曰：‘卿
向不欲吾预国事，殆过矣。今日吾保养天子至此，卿
以为何如’？对曰：‘臣受先帝厚恩，今日见天子明圣，臣
不知皇太后盛德，乃至于此’。”太后亦喜。

《王曾传》：真宗不豫，皇后居中预政，太子虽听事资善
堂，然事皆决于后，中外以为忧。钱惟演，后戚也，曾密
语惟演曰：“太子幼，非宫中不能立。加恩太子则太子
安，太子安，所以安刘氏也。”惟演以为然，因以白后。帝
崩，曾奉命入殿庐草遗诏，以明肃皇后辅立皇太子，
权听断军国大事。丁谓入，去“权”字。曾曰：“皇帝冲年，太
后临朝，斯已。国家否运称权，犹足示后。且增减制书，
有法表则之地，先欲乱之邪？”遂不敢去。仁宗立，迁礼
部尚书。群臣议太后临朝仪，曾请如东汉故事，太后
坐帝右，垂帘奏事。丁谓独欲帝朔望见群臣，大事则
太后召对辅臣决之，非大事令入内押排雷允恭传
奏，禁中画可以下。曾曰：“两宫异处，而柄归宦官，祸端
兆矣。”谓不听。既而允恭坐诛，谓亦得罪。自是两宫垂
帘，辅臣奏事如曾议。曹利用坐事，太后大怒，曾为之
解。太后曰：“卿尝言利用强横，今何解也？”曾曰：“利用素
恃恩，臣故尝以理折之。今加以大恶，则非臣所知也。”
太后意少释，卒从轻议。始，太后受册，将御大安殿，曾
执以为不可。及长宁节上寿，止供张便殿，太后左右
姻家，稍通请谒，曾多所裁抑，太后滋不悦。

《晏殊传》：仁宗即位，章献明肃太后奉遗诏权听政。宰
相丁谓，枢密使曹利用，各欲独见奏事，无敢决其议
者。殊建言，群臣奏事，太后者垂帘听之，皆毋得见。议
遂定。太后谒太庙，有请服衮冕者，太后以问殊，以周
官后服对。

《吕夷简传》：真宗祔庙，太后欲具平生服玩如宫中，以
银罩覆神主。夷简言：“此未足以报先帝。今天下之政
在两宫，惟太后远奸邪，奖忠直，辅成圣德，所以报先
帝者，宜莫若此也。”

《东轩笔录》：李太后始入掖廷，才十馀岁，惟有一弟甫
七岁。太后临别，手结刻丝鞶囊与之，拍其背泣曰：“汝
虽沦落颠沛，不可弃此囊。异时我若遭遇，必访汝，以
此为物色也。”言讫，不胜呜咽而去。后其弟佣于凿纸
钱家，然常以囊悬于胸臆间，未尝斯须去身也。一日
苦下痢，势将不救，为纸家弃于道左，有入内院子者
“见而怜之，收养于家。怪其衣服百结，而胸悬鞶囊，因
问之，具以告。”院子者惄然惊异，盖尝受旨于太后，令
物色访其弟也。复问其姓氏小字世系甚悉，遂解其
囊。明日，院子持入示太后，及具道本末。是时太后封
宸妃时真宗已生仁宗皇帝矣，闻之悲喜，遽以其事
白真宗，遂官之为右班殿直，即所谓李用和也。及仁

是也。

《曲洧旧闻》：慈圣后识虑过人远甚。仁宗一夕饮酒温
成阁中，极欢而酒告竭，夜漏向晨矣，求酒不已，慈圣
云：“此间亦无有。”左右曰：“酒尚有，而云无，何也？”答曰：“上
饮懽必过度，万一以过度而致疾，归咎于我，我何以
自明？”翌日果服药，言者乃叹服。

《闻见后录》：“文思院奉上之私，无物不具。”宣仁后同听
政九年，不取一物。

《石林燕语》：明肃太后上徽号，初欲御天安殿，即今大
庆也。王沂公争之，乃改御文德殿。元祐初，宣仁太后
受册，有司援文德故事为请，宣仁不许，令学士院降
诏。苏子瞻当制，颇斥天圣之制，犹以御文德为非是。
既进本，宣仁批出曰：“如此是彰先姑之失，可别作一
意，但言吾德薄，不敢比方前人。”闻者无不畏服。是岁
册礼止御崇政殿。

《漫笑录》：熙宁中，上元宣仁太后御楼观灯，召外族悉
集楼前。神宗皇帝数遣黄门禀曰：“外家有合推恩，乞
疏示姓名，即降处分。”宣仁答曰：“此自有处，不烦圣虑。”
明日上问何以处之？宣仁答曰：“大者各与绢二匹，小
者分与乳糖狮子二个。”内外皆叹仰后德为不可及
也。

《曲洧旧闻》：裕陵弥留之际，宣仁呼小黄门，出红罗，密
谕之曰：“汝见郡王身材长短大小乎？持以归家，制袍
一领见我，亲分付，勿令人知也。”后数日，哲宗于梓宫
前即位，左右进袍，皆长大不可御。近侍以不素备，皆
仓皇失色，宣仁遣宫嫔取以授之。或曰：小黄门即邵
成章也。岐邸之谤大諠，成章不平之，尝明此事于巨
珰，巨珰呵之曰：“无妄言，灭尔族也。”

宣仁同听政日，以内外臣僚所上章疏，令御药院缮
写，各为一大册，用黄绫装背，标题姓名，置在哲宗御
座左右，欲其时时省览。或曰：此事出于帘帏独断，外
廷初不知也。予见故族大家子弟，往往皆能言之。
《续湘山野录》：明肃太后欲谒太庙，诏礼官草仪，时学
臣皆以《周官》后服进议，佞者密请曰：“陛下垂帘听大
政，号两宫，尊称、山呼及舆御，皆王者制度，入太室岂
当以后服见祖宗邪？”遂下诏服衮冕。谏疏交上，复宰
臣执议，俱不之听。不得已将诞告，赖薛简肃公以关
右人语气明直，不文其谈，帘外口奏曰：“陛下大谒之
日，还作汉儿拜邪？女儿拜邪？”明肃无答。是夕报罢。
范文正公仲淹为右司谏，章献刘太后听政，忽遣一
巨珰谕之曰：“今后凡有大号令，不须执拗，三五年为
一宰相，不难致。”公觉其言甘，必有所谓。寻果将诞告。
冬至日大会前殿，仁宗率群臣为寿。有司将具，公疏
曰：“臣闻王者尊称，仪法配天，故所以齿辂马，践厩刍，
尚皆有谏，况屈万乘之重，冕旒行北面之礼乎？此乃
开后世弱人主以强母后之渐也。陛下果欲为大宫
履长之贺于闱掖，以家人承颜之礼行之可也。抑又
慈庆之容御轩陛，使百官瞻奉，于礼不顺。”事遂已。又
独衔《乞皇太后还政疏》曰：“陛下拥扶圣躬，听断大政，
日月持久。今上皇帝春秋已盛，睿哲明发，握乾纲而
归坤纽，非黄裳之吉象也。岂若保庆寿于长乐，卷收
大权，还之”真主，以享天下之养。

《谈圃》：曹后称制日，韩琦欲还政天子，而御宝在太后
阁，皇帝行幸即随驾。琦因请具素仗祈雨。比乘舆还，
御宝更不入太后阁，即于帘前具述皇帝圣德。都人
瞻仰，无不欢慰。且言：天下事久烦圣虑。太后怒曰：“教
做也由相公，不教做也由相公。”琦独立帘外不去，及
得一言有允意，即再拜。驾起，遂促仪鸾司折帘，上自
此亲政。

《甲申杂记》：元祐中，册孟后，议备六礼。议成，皇太后于
文德殿垂帘发册。子由招余，托密语吕微仲，余曰：“公
为中执法，私通意宰相可乎？”子由曰：“此国事，若露章
陈之，恐坏事耳。”余遂造相府，方语苏中丞有少意，俾
白相公，微仲色甚厉曰：“某忝位宰相，岂可与中丞通
私意？”余曰：“国事也。若露章，恐坏国事，后意恐不能甘”
也，迺曰：“何事？”苏以文德天子正衙殿，母后坐而发册，
此事不可启。微仲曰：“奈何？”余曰：“崇政可乎？”微仲曰：“容
密启。”既而因奏事，微仲留白：“文德殿，正衙殿也，居常。
太皇太后惟事谦抑，若只御崇政殿，益所以示盛德
也。”宣仁曰：“亦何必就崇政，只就本殿发册可也。”明日
诏下，止遣内谒者传命大臣于内东门承旨持节成
礼。二公防微杜渐之意，宣仁谦冲之德，时无知者。
《避暑漫抄》：宣政宫中，用龙涎沉脑屑和蜡为烛，两行
列数百枝，艳明而香溢，钧天所无也。南渡后久绝此，
惟太后回銮沙漠，复值称寿，上极天下之养，用宣政
故事，然仅列数十炬，太后阳若不闻，上奉卮问此烛
颇惬圣意否？后曰：“尔爹爹每夜常设数百枝，诸阁亦
然。”上因后起更衣，微谓宪圣曰：“如何比得爹爹之富
贵？”

《贵耳录》：徽宗北狩，有谍者持一黄中单来，御书云：“赵岐注《孟子》，付黄潜善诸人。”审思之，孟即瑶华太后，赵
即康王，高宗由是中兴。载《泣血录》。

《清波杂志》：碧云騢者，厩马也。庄宪太后临朝，初赐荆
王。王恶其旋毛，太后知之，曰：“旋毛能害人也”，吾不信，
留以备上闲，为御马第一。以其吻肉色碧如霞片故
云。

《老学庵笔记》：曾子宣丞相尝排蔡京于钦圣太后帘
前，太后不以为然，曾公论不已，太后曰：“且耐辛苦。”盖
禁中语，欲遣之使，退，则曰：“耐辛苦也。”京已出太原，复
留。

《宋史五行志》：绍兴元年四月庚辰，阆州有狂僧衰绖
哭于郡谯门，曰：“今日佛下世。”且言且哭，实隆祐太后
上仙日云。阆距行都万里，逾月而遗诏至。

《西湖志馀》：绍兴间，和议成，显仁后韦氏自北漠将还，
钦宗挽其轮泣曰：“苐与吾同归，得为太乙宫主足矣，
他无望于九哥也。”后不能却，为之誓曰：“吾此归，苟不
迎若者，有瞽吾目。”乃升车归，见高宗，殊无迎复意，后
为之怃然两目俱盲。有道士应募入疗，金针一拨，左
翳脱。然后大喜，请疗其右，报当不赀。道士笑曰：“后以
一目视之矣，以一目存誓可也。”后惕然起拜曰：“吾师
圣人也，知吾之隐。”设几而留，谢之，皆不答，谩曰：“太后
不相忘，略修灵泉县朱仙观足矣。”倏忽不见。遂命成
都帅王刚中修《朱仙观图》，其形俨然当日道士也。
有医官王继先者，以显仁太后初御慈宁宫，春秋高，
每违豫，服其药，随愈。赖是优游东朝，享康宁之福，几
二十稔，克副高宗事亲之孝，继先之功也。故恩礼特
异，官至正任承宣。已而继先恃宠席势，威福自己，所
为，有不可于众，而举朝附阿之不暇，至有称“门生”者。
后太后上仙，继先自是眷遇日衰。

宪圣，吴太后初不以色幸，自南渡以来，至为天下母，
率鱼贯以进，常以疾辞。思陵念其久限勤劳，每欲正
六宫之位，属以太后远在沙漠，不敢举行。上尝语之
曰：“极知汝相同劳苦，反与后进者齿，朕甚有愧。候姐
姐归，尔其迁矣。”宪圣再拜谢曰：“大姐姐远处北方，臣
妾阙于定省。每遇天日晴美，赏花宴集，才一思之，泪
从肠下，臣妾诚梦不到此。”上亦泣下数行，愈以后为
贤。暨太后回銮，以向尝与宪圣均为徽宗左右，徽宗
以宪圣赐上，恐宪圣记微时事，故无援立之意。上侍
太后，拜而有请曰：“德妃吴氏服劳滋久，外廷之议谓
其宜主中馈，令取姐姐教旨。”太后阳语上曰：“这事由
在尔。”上遂批付外廷曰：“朕奉太后之命，德妃吴氏可
立为后。”遂开拥祐三朝之功云。

寿仁后惑日者之言，有厄于椒殿，别筑精室居之。道
妆事佛，病革而终。袆翟不得周身长御，欲迁之椒殿，
会有怨后者，持钥不启，曰：“承谁命舁此，相与舁归”《䳨
仪》及半途，讹传曰：“风皇至矣。”皆委之而走。时光宗见
祟恍惚，内中以“风皇”目之。久之，知讹传方有再至者，
乃为烈日所暴，体色黝然变矣。置之大寝，宫人无计
致鲍鱼于地，又以莲香数十饼乱其臭洎。事闻于外，
梓人进椑，将有“小白之泚。”葬赤山邢氏之侧。不久，雷
震毁败，人共快云。

《三朝野史》：四月初八日，谢太后寿崇节。初九日，度宗
干会节。贾似道命司封郎中黄蜕作致语，中有一联
云：“圣母神子，万寿无疆，亦万寿无疆。昨日今朝，一佛
出世，又一佛出世。”满朝缙绅皆喜之。

《金史宣宗皇后王氏传》：哀宗释服，将禘飨太庙。先期，
有司奏“冕服成，上请仁圣、慈圣两宫太后御内殿，因
试衣之以见，两宫大悦。上更便服奉觞为两宫寿。仁
圣太后谕上曰：‘祖宗初取天下甚不易，何时使四方
承平，百姓安乐，天子服此法服，于中都祖庙行禘飨
乎’？上曰：‘阿婆有此意，臣亦何曾忘’？慈圣太后亦曰：‘恒
有此心，则见此当有期矣’。”遂酌酒为上寿，各欢然而
罢。

《明惠王皇后传》：一日宫中就食，尚器有玉碗楪三，一
奉太后，二奉帝及宫中。荆王母真妃庞氏以玛瑙器
进食，后见之，怒，召主者责曰：“谁令汝妄生分别，荆王
母岂卑我儿妇耶？非饮食细故，已令有司杖杀汝矣。”
是后宫中奉真妃有加。

或告荆王谋不轨者下狱。议已决，帝言于后。后曰：“汝
止一兄，奈何以谗言欲害之？章宗杀伯与叔，享年不
永，皇嗣又绝，何为欲效之耶？趣赦出，使来见我。移时
不至，吾不见汝矣。”帝起，后立待王至，涕泣慰抚之。
哀宗甚宠一宫人，欲立为后，后恶其微贱，固命出之。
上不得已，命放之。出宫，语使者曰：“尔出东华门，不计
何”人首遇者即赐之。于是遇一贩缯者，遂赐为妻。
《海陵嫡母徒单氏传》尝诫诸侄曰：“皇帝以我故，乃推
恩外家，当尽忠图报，勿谓小善为无益而弗为，小恶
为无伤而弗去，毋藉吾之贵，辄肆非违，以干国家常
宪。”一日，妹并国夫人、嫂泾国夫人等侍侧，因谕之曰：
“尔家累素重，且非丰厚，宜节约财用，勿以”吾为可恃。
吾受天下之养，岂有所私积哉？况财用者，天下之财用也。吾终不能多取以富尔之私室。

家人有以玉盂进者，却之，且曰：“贵异物而殚财用，非
我所欲也。况我之赐予有度，今尔以此为献，何以自
给，徒费汝财，我实无用，后勿复尔。”

《海陵母大氏传》：三年正月十六日，海陵生日，宴宗室
百官于武德殿。大氏懽甚，饮尽醉。明日，海陵使中使
奏曰：“太后春秋高，常日饮酒不过数杯。昨见饮酒沉
醉。儿为天子固可乐，若圣体不和，则子心不安，其乐
安在？至乐在心，不在酒也。”及迁中都永寿宫，独留上
京，大氏常以为言。

《元史文宗本纪》：至顺二年二月甲寅，燕铁木儿言：“赛
因怯列木丁，英宗时尝献宝货于昭献，元圣太后，议
给价钞十二万锭，故相拜住奏酬七万锭，未给。泰定
间以盐引万六百六十道折钞给之，今有司以诏书
夺之还官。臣等议，以为宝货太后既已用之，以盐引
还之为宜。”从之。

《徽仁裕圣皇后传》：后院官有受献浙西田七百顷，籍
于位下。太后曰：“我寡居妇人衣食自有馀，况江南率
土，皆国家所有，我曷敢私之？”即命中书省尽易院官
之受献者。

后之弟欲因后求官，后语之曰：“若欲求官邪，汝自为
之，勿以累我也。”其后弟果被黜，人皆服后之先。见
《经济汇编》。元成宗为太后建寺五台山，司程陆信等
董其役，驱迫民夫数千，冒险入山谷，伐木运石，死者
万馀人。河东廉访使王忱乘太后幸五台山，因言：“建
寺本以福民，今福未及而害已甚，恐非朝廷意也。”太
后闻之，为减其役，仍赐恤死者之家。

《大政纪》。大学士杨士奇独对。上以太后记忆仁宗品
题大臣语，谕之曰：“前日陵上，汝等谒太后退，太后为
朕言：皇考往年在宫中，谈汝等姓名及行事甚熟，太
后悉能记忆。其间才学孰优孰劣，孰肯任事不任事，
皆有讥评。言辅虽武臣，而达大义；蹇重厚小心，但多
思而少断。汝等持正言，不避忤意，议事之际，先帝素”
不乐汝，然终从汝以不败事。尝有一二事之失，先帝
甚悔，不从汝言。太后又谓朕曰：“凡正直之言，尔不可
以为忤而不从，谨之！谨之！”士奇对曰：“太后之盛德，仁
宗皇帝之盛德也。愿陛下常奉圣训。”

孙太后。太夫人董氏，寿方九十，兄弟五人，长荫会昌
侯，次皆高品，子孙数十人，皆爵禄之左右。又有为其
次兄求陞者，一日，上谓贤曰：“外戚孙氏一门亦足矣”，
复希恩泽，以为慰太后之心，不知太后正不以此为
慰。比者授其子弟官时请于太后，数次方允，且不乐
者累日，曰：“有何功于国家，滥授禄秩如此？物盛必衰，
一旦有干国宪，吾则不能救。今若闻此，必见怒矣。”贤
曰：“此足以见太后盛德。”因问：“祖宗以来，外戚不与政。
向为侯者与政，不审太后知乎？”上曰：“太后正不乐此。
初为内廷近侍，惑以关防之说，至今犹悔。”贤曰：“此尢
足以见太后之高，但侯为人淳谨，后不可为例耳。”上
曰：“然。”

上召大学士李贤曰：“朕负荷天地之重，五更二点起，
至晚而休。若母后处，每日一朝，有命则两日一朝，隆
冬盛暑，则五日一朝。今左右乃曰：‘何乃自劳如此’？”贤
曰：“自古贤君修德勤政，莫不皆然。今陛下敬天，敬祖
宗，孝母后，亲揽政务，则修德勤政之事备矣。臣愿陛
下持此不衰，坚如金石，可以驯至夫尧、舜之道，而为
尧舜之君矣。”

名山藏《开圣记》：“嘉靖九年，以兴献太后所著《女训》与
《高皇后传》《文皇后内训》颁布天下，令翰林官撮《诗》《书》
关内教者，撰为诗言诵咏之宫中，而后四布中外，以
兴天下之内教。”

《春明梦馀录》：万历三年，日讲毕，上命中使捧皇太后
御书示辅臣，言圣母在宫中惟观书史，课宫人俱读
书写字。张居正曰：“此圣母爱不忘劳，端身教也。”因劝
上勉力问学。上曰：“先生言是，朕当勉之。”

《东京梦华录》：“皇太后、皇后出乘者，谓之舆，比檐子稍
增广，花样皆龙，前后檐皆剪棕。仪仗与驾出相似而
少，仍无驾头警跸耳。士庶家与贵家婚嫁，亦乘檐子，
只无脊上铜凤花朵。”左右两军自有假赁所在以至
从人，衫帽、衣服从物，俱可赁，不须借。馀命妇王宫士
庶，通乘坐车子，如檐子样制，亦可容六人，前后有小
勾栏，底下轴贯两挟朱轮，前出长辕，约七八尺，独牛
驾之，亦可假赁《鼠璞》。今以太后为东朝，盖用《叔孙通传》惠帝东朝长
乐事。然颜延年诗曰：“君彼东朝，金昭玉粹。”东朝则太
子朝也。今以太子为东宫，盖用《班彪传》东宫初建事。
然成帝报许后曰：“皇后其孝，东宫毋阙朔望。”东宫则
太后宫也。此皆随地以言，初无定论。后世以东朝为
太后，以东宫为太子，可谓拘泥。

《退朝录》：近朝皇太后、皇后皆有印篆，文曰：“皇太后之
印”、“皇后之印。”故事，二宫立，各有宫名，长秋、长乐、长信
之类是也，宜以宫名为文。至尊之位，亦不合用印，当
云“某宫之宝。”

《职略》：“明道初，以仁宗母顺容李氏为宸妃，宸妃之号，
惟此一见焉。乾兴末，仁宗即位，尊淑妃杨氏为皇太
妃。元丰末，哲宗即位，尊德妃朱氏为皇太妃。太妃之
号，前后再见焉。”

《石林燕语》：“唐初制令，惟皇太后百官上疏称殿下。”至
今循用之，盖自唐始也。

《琅琊漫抄》：北京功德寺后宫，像设工而丽。僧云：“正统
时，张太后尝幸此，三宿乃返。英庙尚幼，从之游。宫殿
别寝皆具。太监王振以为后妃游幸佛寺，非盛典也，
乃密造此佛。既成，请英庙进言于太后曰：‘母后大德，
子无以报。已命装佛一堂，请致功德寺后宫，以酬厚
恩’。太后大喜，许之。复命中书舍人写金字藏经置东”
西房。自是太后以佛及经在，不可就寝，遂不复出。幸
当时名臣尚多，而使宦者为此，可叹也。

《续文献通考》：“理宗仁懿皇后萧氏，道宗时太叔重元
与其子涅鲁古谋反，太后亲督战士擒之。”按辽后妃
往往长于射御，军旅田猎未尝不从，如应天之奋击
乙室，韦承天之御戎澶渊，仁懿之亲破重元，皆古所
未有也。

《菽园杂录》：尚书钱文通公谱略云：夺门报功领重赏
者甚众，府君谓兵部尚书陈公汝言曰：“‘今日封侯封
伯皆是矣，独一人未封’。汝言问谁，府君曰：‘富时非奉
皇太后手诏，则曹、石二公焉敢提兵入禁盍，以迎复
之功归诸皇太后，请上尊号’。”明日汝言入奏，英宗皇
帝即命择日上烈圣慈寿皇太后尊号。愚谓子为天
“子，以天下养，苟欲致隆于尊亲，揆之以礼，何所不可，
但论功耶？使皇太后无手诏之功，尊号当不上耶？”文
通之言，未为得也。